Mahmood

Mahmood, pseudònimu de Alessandro Mahmoud (Milanu, 12 de cabudanni de su 1992), est unu cantautore italianu, nòdidu pro àere bintu su Fèstival de Sanremo 2019 cun su branu Soldi, cun su cale at a rapresentare s'Itàlia in s'Eurovision Song Contest 2019.

Si definit unu cantante "Moroccan pop".
 Biografia 
Nàschidu in Milanu in su 1992 dae una mama sarda e unu babbu egitzianu, creschet in su bighinadu perifèricu de su Gratosoglio, incumentzende a istudiare cantu finas dae minore. Durante sa pitzinnia sua sos genitores si separant, e Mahmood creschet cun sa mama, fintzas si corfidu dae s'abbandonu de su babbu, cun su cale non tenet prus raportos.

Nointames sas orìgines paternas, Mahmood non faeddat àrabu, ma faeddat fluentemente su sardu oroseinu pro more de sas orìgines maternas, e est meda ligadu a sa cultura e a su folclore de sa Sardigna. Cunsìderat s'ìsula sa segunda domo sua e fonte de ispiratzione pro sa cumpositzione de sos branos. 

 2012-2016: Sas primas esperièntzias televisivas 
In su 2012 partètzipat a sa de ses editziones de su talent show X Factor in sa categoria Under Uomini capitanada dae Simona Ventura. A s'incumintzu benit bogadu a foras dae sa Ventura in sos Homevisit, torrat a intrare gràtzias a su televotu e a sa fine benit eliminadu in su cursu de sa tertza puntada. A pustis de s'esperièntzia televisiva incumintzat a iscrìere e a prodùere branos suos.

In su 2015 leat parte a su cuncursu canoru Area Sanremo agiudichende·si su primu postu e su deretu de partetzipare a su Festival di Sanremo 2016 in sa setzione "Propostas Noas".  In su 2016, partètzipat a Sanremo e si classìficat in su de bator logos cun su petzu Dimentica.

 2017: Pesos e sas collaboratziones 
In su 2017 pùblicat su sìngulu Pesos, cun su cale partètzipat a sa de chimbe editziones de su Summer Festival, binchende sa gara intre sos artistas de sa setzione Giovani chi si sunt ammustrados in sa segunda puntada. In su matessi tempus acumprit fintzas sa faina de autore pro àteros artistas, partetzipende a sa cumpositzione de branos comente a Nero Bali de Elodie cun Michele Bravi e Gué Pequeno, tzertificadu discu de plàtinu, Hola (I Say) de Marco Mengoni feat. Tom Walker, e collàborat cun Fabri Fibra iscriende e duetende cun issu in sa cantzone Luna.

 2018-oe: Sanremo e s'album de inèditos 
alt=|thumb|Mahmood cun su "Leone de Sanremo" bintu in su Festival di Sanremo de su 2019
In su cabudanni de su 2018 benit publicadu su primu EP suo Gioventù bruciata, a s'internu de su cale b'est su sìngulu Uramaki, cun su cale partètzipat a su cuncursu web Italian Music Festival 15, binchende su primu prèmiu. In su nadale de su matessi annu est unu de sos duos binchidores de Sanremo Giovani 2018 cun su branu omònimu. Custa vitòria li cuntzedet su deretu de leare parte a su Fèstival de Sanremo de su 2019 cun su branu Soldi, iscritu dae issu in paris cun Dardust e Charlie Charles.

Su 1u de freàrgiu de su 2019 Mahmood faghet, a pustis de una sèrie de esperièntzias minores a livellu locale, su primu cuntzertu ufitziale suo in unu tzìrculu privadu de Milanu, in ue presentat carchi inèditu suo, intre sos cales Sabbie mobili e Nilo nel naviglio.Durante sa note de su 9 de freàrgiu de su 2019, Mahmood benit decraradu binchidore de sa 69ª editzione de su Fèstival de Sanremo, superende in su pòdiu Ultimo e il Volo. 

In ocasione de sa finale benit annuntziada sa partetzipatzione sua a sa sèrie de cuntzertos chi at a batire sos ses finalistas de Sanremo Giovani in giru pro su mundu. In calidade de intèrprete de sa cantzone binchidora de su Fèstival, est istadu automaticamente designadu comente a rapresentante de s'Itàlia in s'Eurovision Song Contest 2019 in Tel Aviv, diveninde su primu artista milanesu a rapresentare s'istadu. Mahmood s'at a ammustrare cun sa cantzone Soldi, mantenende su testu originale in italianu. 

Benit annuntziada s'essida de su primu album de inèditos suo, intituladu Gioventù bruciata, pro su 1u de martzu de su 2019.

 Discografia 

 Album in istùdiu 

 2019 – Gioventù bruciata

 EP 

 2018 – Gioventù bruciata
 2019 – Gioventù bruciata EP (editzione noa de Sanremo)

 Sìngulos 

 2016 – Dimentica
 2017 – Pesos
 2018 – Uramaki
 2018 – Milano Good Vibes
 2018 – Gioventù bruciata
 2019 – Soldi

 Collaboratziones 

 2017 – Luna cun Fabri Fibra
 2017 – Presi male cun Michele Bravi
 2018 – Doppio whisky cun Gué Pequeno

 Reconnoschimentos 

 Italian Music Festival 15
 Binchidore de su web contest musicale cun su branu Uramaki

 Sanremo Giovani 2018
 Binchidore de sa segunda serada, cun su branu Gioventude brusiada
 Prèmiu de sa Crìtica "Mia Martini", cun su branu Gioventù bruciata

 Festival di Sanremo 2019
 Binchidore de su 69º Fèstival de Sanremo, cun su branu Soldi
 Prèmiu Enzo Jannacci a sa mègius interpretatzione, cun su branu Soldi
 Prèmiu Baglioni d'oro a sa mègius cantzone botada dae sos artistas in gara (Dopofestival) cun su branu Soldi

 Notas 

 Àteros progetos 
 link=https://commons.wikimedia.org/wiki/?uselang=it|24x24px|Collabora a Wikimedia Commons Wikimedia Commons tenet immàgines o àteros documentos a pitzu de Mahmood

 Ligàmenes esternos 

  Situ ufitziale, in mahmood.it. link=https://www.wikidata.org/wiki/Q60036307#P856|alt=Modìfica in Wikidata|text-top|frameless|10x10px|Modìfica in Wikidata
  Canale ufitziale, in YouTube. link=https://www.wikidata.org/wiki/Q60036307#P2397|alt=Modìfica in Wikidata|text-top|frameless|10x10px|Modìfica in Wikidata
 (EN) Mahmood, in Discogs, Zink Media. link=https://www.wikidata.org/wiki/Q60036307#P1953|alt=Modìfica in Wikidata|text-top|frameless|10x10px|Modìfica in Wikidata
 (EN) Mahmood, in MusicBrainz, MetaBrainz Foundation. link=https://www.wikidata.org/wiki/Q60036307#P434|alt=Modìfica in Wikidata|text-top|frameless|10x10px|Modìfica in Wikidata

Categoria:BioBot
Categoria:Cantautores italianos